Peapiiskop Teodosie Püha Johannes Cassianuse kloostris 12. septembril 2012
**Teodosie** (kodanikunimi **Macedon Petrescu**; sündinud 12. detsembril 1955 Gheorghițenis) on rumeenia õigeusu teoloog ja vaimulik, alates 2001. aastast Tomise peapiiskop.

Elulugu
-------

### Haridus

Omandanud aastatel 1962–1970 põhihariduse Dorna-Arini üldhariduskoolis, alustas ta õpinguid Neamți kloostri vaimulikus seminaris. Aastatel 1976–1980 omandas ta vaimuliku kõrghariduse Bukaresti Ülikooli usuteaduskonnas ja täiendas ennast hiljem, aastatel 1992–1993 Suurbritannias Birminghami Ülikoolis. 

Teodosiel on kaks doktorikraadi. Esimese kaitses ta 1999. aastal Bukaresti Ülikooli usuteaduskonnas väitekirjaga "Psalmid ning nende tähtsus kiriku misjoni- ja pastoraaltöös". Teise doktorikraadi kaitses piiskop 2005. aastal Bukarestis asuvas Riiklikus Muusikaülikoolis väitekirjaga "Pühakiri muusikas ja muusika Pühakirjas".

### Kiriklik teenistus

1977. aastal astus Macedon Petrescu noviitsiks Prahova maakonna Crasna kloostris. Mungaks pühitseti ta 6. detsembril 1990 Teodosie nime all samas kloostris. 24. veebruaril 1991 pühitseti ta preestermungaks. 

Kiriklikku karjääri alustas ta lauljana kirikukooris, olles alates 1982. aastast laulja Bukarestis patriarhi kabeli kooris. Alates 1986. aastast tegutses ta usuteaduse õppejõuna. Pärast preestriks pühitsemist 1991. aastal sai tema ülesandeks korraldada Bukarestis heategevuse ja hoolekande toetamiseks vajalikku äritegevust.

3. aprillil 1994 pühitseti isa Teodosie Bukaresti Püha Spiridoni uues kirikus Bukaresti peapiiskopkonna vikaarpiiskopiks, kusjuures vahetult enne oli talle omistatud arhimandriidi aunimetus. Vikaarpiiskopina sai temast ka Rumeenia Õigeusu Kiriku Sinodi liige. Pärast senise Tomise peapiiskopi Lucian (Florea) surma valiti ta 21. veebruaril 2001 toimunud valimiskogul uueks Tomise peapiiskopiks ja pühitseti ametisse sama aasta palmipuude pühal, 8. aprillil, Constanța Pühade Peetruse ja Pauluse katedraalis. 

Alates 1994. aastast on ta vastavalt oma piiskopiametile Rumeenia Õigeusu Kiriku Sinodi liige.

### Tegevus hariduses

Macedon Petrescu asus 1. oktoobril 1986 tööle Bukaresti Ülikooli usuteaduskonna assistendina, kellena töötas kuni vikaarpiiskopi pühitsuse saamiseni 1994. aastal. 

Pärast asumist Constanțasse Tomise peapiiskopi ametikohale anti talle aprillis 2002 ülikooliprofessori ametinimetus ja 17. septembril 2002 valiti ta Constanța Ovidiuse Ülikooli usuteaduskonna dekaaniks. Sellel ametikohal töötas peapiiskop Teodosie ligi kümme aastat, märtsini 2012, mil temast sai sama ülikooli prorektor rahvusvaheliste suhete ja välisüliõpilaste alal.

Alates 2002. aastast on ta Ovidiuse Ülikooli senati liige. 2003. aastal sai temast Rumeenia Teaduste Akadeemia liige. 2009. aastal valiti ta Milano Ülikooli õigusteaduskonna juures tegutseva rahvusvahelise õigus- ja religiooniuuringute konsortsiumi liikmeks. 

Alates 2007. aastast on peapiiskop Teodosie ühtlasi Rumeenia Rahvusliku Kirikulaulu Ühingu esimene asepresident.

Ta on osalenud aastatel 2010–2012 aktiivselt Iiri Oikumeenika Kooli korraldatud religioonidevaheliste uuringute ja kultuuridevahelise dialoogi intensiivkursuse "Translating God(s)" läbiviimises, mida on toetanud Euroopa Liidu Erasmuse programm.

### Vastuolud

Mais 2009 algatati peapiiskop Teodosie suhtes uurimine kahtlustatuna altkäemaksu võtmises ja võltsimisele õhutamises. Väidetavalt võimaldas piiskop teatud summade eest ühele vaimulikukandidaadile reeglitevälist vastuvõttu ülikooli ja vaimulikupühitsust. Uurimise käigus tunnistasid tema piiskopkonna 26 preestrit, et peapiiskop on võtnud altkäemakse nii nüüd kui ka varem. Samuti salvestasid väljaande "România Liberă" ajakirjanikud varjatud kaameraga vestluse, kus peapiiskop Teodosie väidetavalt altkäemaksu küsis. Piiskopkonna ametliku seisukoha järgi oli aga tegemist vabatahtlike annetustega kirikule. Skandaal leidis kajastamist nii Rumeenia kui ka välismaa ajakirjanduses.

Teadaolevalt lõppes tulemusteta nii riiklik kui ka kirikusisene uurimine ning peapiiskoppi ei karistatud.

Peapiiskop Teodosie juhitud Tomise piiskopkond on krooniline maksuvõlglane. Septembriks 2010 oli peapiiskopkonnal maksmata 4,2 miljoni Rumeenia leud tööjõumakse, mille tulemusel kehtestas Rumeenia maksuamet peapiiskopkonna varadele kasutamiskeelu. Peapiiskop Teodosie väitis selle peale, et pühad esemed ja hooned on võõrandamatud, kuid tasus siiski 500 000 leud maksuvõlast. Kuna detsembriks 2011 oli tasumata makse ikka veel üle 1 miljoni leu, kehtestas maksuamet uue kasutuspiirangu.

Teosed
------

Peapiiskop Teodosie sulest on ilmunud kokku kaheksa rumeeniakeelset monograafiat, arvukalt teaduslikke ja populaarteaduslikke artikleid. Peaasjalikult on ta oma uurimustes käsitlenud kirikumuusikat ja laiemalt muusika rolli kristlikus pärandis, näiteks puudutavad neid teemasid 2008. aastal ilmunud "Ülistuslaul ja Pühakiri" ("Cântarea de cult și Sfânta Scriptură") ning "Vana Testamendi muusika" ("Muzica Vechiului Testament").

Ühtlasi kuulub peapiiskop Teodosie kuue õigeusu teoloogia suunitlusega väljaande toimetuskolleegiumisse. Nende seas on nii Ovidiuse Ülikooli toimetiste usuteaduse seeria kui ka kaks tema oma piiskopkonna perioodilist väljaannet.

Tunnustus
---------

* 2002 – Rumeenia Tähe ordu rüütel
* 2010 – Rumeenia Riikliku Kooriühingu diplom koorilaulu, vaimuliku ja ilmaliku kultuurielu edendamise eest oma piiskopkonnas

Viited
------

1. ↑  Cat costa Duhul Sfant in Romania? România Liberă, 05.05.2009. (vaadatud 18.09.2012)
2. ↑  IPS Teodosie, acuzat ca ia spaga pentru preotie YouTube, 06.05.2009. (vaadatud 18.09.2012)
3. ↑  Romanian Orthodox archbishop accused of bribery[*alaline kõdulink*] Taiwan News, 13.05.2009. (vaadatud 18.09.2012)
4. ↑  Teodosie, the Prosecuted ZiuaConstanta.ro, 07.05.2009. (vaadatud 18.09.2012)
5. ↑  Teodosie filed complaint against legal pursuit Nine O'Clock.ro, 03.09.2009. (vaadatud 18.09.2012)